ར་དུ། །དབང་བསྐུར་རྒྱུད་བཤད་བསྟན་པ་བསྲུང་བ་རུ། །བཀའ་བསྒོས་ཞལ་གྱིས་བཞེས་ལ་ཕྱག་འཚལ་ལོ། །དེ་བཞིན་བདེ་གཤེགས་རིགས་ཀྱི་དཀྱིལ་འཁོར་རྣམས། །ཕལ་ཆེར་ཁྱོད་བཅུག་དབང་བསྐུར་རྒྱུད་གཏད་ནས། །བཀའ་བསྒོས་དམ་བཅས་དེ་བཞིན་གཤེགས་པ་ཡི། །རིགས་ཀྱི་རྒྱུད་སྡེ་འཛིན་ལ་ཕྱག་འཚལ་ལོ། །ཁྱོད་ནི་དོན་ཞགས་རྣམ་གྲོལ་དཀྱིལ་འཁོར་ལ། །སོགས་པར་དབང་བསྐུར་རྒྱུད་གཏད་བཀའ་བསྒོས་ཏེ། །པདྨའི་རིགས་ཀྱི་རྒྱུད་སྡེ་མ་ལུས་པ། །སྐྱོང་བར་བྱེད་པ་ཁྱོད་ལ་ཕྱག་འཚལ་ལོ། །ཁྱོད་ནི་ཕྱག་རྡོར་རིགས་མཆོག་དཀྱིལ་འཁོར་དུ། །དབང་བསྐུར་བསྟན་པ་བསྲུང་བར་བཀའ་བསྒོས་ཏེ། །རྡོ་རྗེ་རིགས་ཀྱི་རྒྱུད་སྡེ་མ་ལུས་པ། །སྐྱོང་བར་བྱེད་པ་ཁྱོད་ལ་ཕྱག་འཚལ་ལོ། །ཁྱོད་ནི་ནོར་བུའི་རིགས་ཀྱི་བདག་པོ་སྟེ། །སྟོང་ཕྲག་སུམ་ཅུ་ནོར་གྱི་བདག་པོས་བཤད། །ཁྱོད་ཀྱི་ཕ་ཡིས་ཀྱང་ནི་འབུམ་ཕྲག་བཤད། །དེ་ལྟར་ནོར་བུ་བཟང་སོགས་ནོར་རིགས་ཀྱི། །དཀྱིལ་འཁོར་ཕལ་ཆེར་དབང་བསྐུར་ནོར་བུ་ཡི། །རིགས་ཀྱི་བདག་པོར་བཀའ་བསྒོས་དབང་བསྐུར་བ། །འགྲོ་བ་ཀུན་གྱི་དབུལ་བ་སེལ་བ་ཡི། །ནོར་རིགས་རྒྱུད་སྡེ་འཛིན་ལ་ཕྱག་འཚལ་ལོ། །ཁྱོད་ནི་རིགས་མཆོག་ལྔ་རྩེན་དཀྱིལ་འཁོར་དུ། །དབང་བསྐུར་བསྟན་པ་བསྲུང་བར་དམ་བཅས་པ། །རྒྱས་པའི་རིགས་ཀྱི་རྒྱུད་སྡེ་ཐམས་ཅད་ཀྱང་། །སྐྱོང་བར་བྱེད་པ་ཁྱོད་ལ་ཕྱག་འཚལ་ལོ། །དེ་ལྟར་དེ་བཞིན་གཤེགས་ལ་བརྟེན་པ་ཡིས། །འཁྱམ་པོའི་རིགས་ཀྱང་བསྲུང་བར་ཞལ་བཞེས་པའི། །བྱ་བའི་རིགས་ཀྱི་རྒྱུད་སྡེ་སྒོ་དྲུག་པོ། །བསྲུང་ཞིང་སྐྱོང་བ་ཁྱོད་ལ་ཕྱག་འཚལ་ལོ། །ཁྱོད་ནི་དཔལ་ཡོན་ཅན་གྱི་གྲོང་ཁྱེར་དུ། །ཕྱག་རྡོར་དབང་བསྐུར་རྡོ་རྗེའི་དཀྱིལ་འཁོར་ཆེར། །བཅུག་སྟེ་དབང་བསྐུར་དབྱུག་ཐོ་རྡོ་རྗེ་ཅན། །ལག་ཏུ་གཏད་ནས་ཁྲི་ཕྲག་འཁོར་དང་བཅས། །བསྟན་པ་བསྲུང་བར་བཀའ་བསྒོས་གཉེར་གཏད་ནས། །རྡོ་རྗེ་རིགས་ཀྱི་རྒྱུད་སྡེ་སྐྱོང་མཛད་པ། །དེ་འཛིན་བྱེད་པའི་གང་ཟག་བུ་བཞིན་བསྲུང་། །སྤྱོད་རྒྱུད་བསྟན་པ་འཛིན་ལ་ཕྱག་འཚལ་ལོ། །ཁྱོད་ནི་མི་གཡོ་ཁྲོ་བོའི་དཀྱིལ་འཁོར་དུ། །དབང་བསྐུར་རྒྱུད་སྡེ་བསྲུང་བར་བཀའ་བསྒོས་པའི། །དེ་བཞིན་གཤེགས་པའི་རིགས་ཀྱི་རྒྱུད་སྡེ་རྣམས། །བསྲུང་ཞིང་སྐྱོང་བ་ཁྱོད་ལ་ཕྱག་འཚལ་ལོ། །ཁྱོད་ནི་རྣལ་འབྱོར་རྒྱུད་ཀྱི་བསྟན་སྲུང་སྟེ། །དེ་བཞིན་གཤེགས་དང་རྡོ་རྗེ་པདྨ་དང་། །ནོར་བུའི་རིགས་དང་རྡོ་རྗེ་འཆང་གི་རིགས། །གཅེས་པར་བསྲུང་བ་ཁྱོད་ལ་ཕྱག་འཚལ་ལོ། །རི་རབ་རྩེ་མོར་དེ་བཞིན་གཤེགས་རིགས་ཀྱི། །དཀྱིལ་འཁོར་ཆེན་པོར་བཅུག་སྟེ་དབང་བསྐུར་ཅིང་། །རལ་གྲི་གཏད་ནས་རྡོ་རྗེ་འཇིགས་བྱེད་ཅེས། །མཚན་བཏགས་ཏེ་བཞིན་གཤེགས་རིགས་བསྲུང་བར་བསྒོས། །ཁྱོད་ནི་ཆོས་དབྱིངས་གསུང་དབང་དཀྱིལ་འཁོར་དུ། །དཀྱིལ་འཁོར་བཞི་པར་བཅུག་སྟེ་དབང་བསྐུར་ནས། །དེ་བཞིན་གཤེགས་པའི་རིགས་ཀྱི་རྒྱུད་སྡེ་ཀུན། །སྐྱོང་བར་བྱེད་པ་ཁྱོད་ལ་ཕྱག་འཚལ་ལོ། །ཁྱོད་སྔོན་ཁམས་གསུམ་རྣམ་རྒྱལ་དཀྱིལ་འཁོར་དུ། །བཅུག་སྟེ་དབང་བསྐུར་རིན་ཆེན་ཅོད་པན་དང་། །དར་དཔྱངས་བྱིན་ནས་ལག་ཏུ་རྡོ་རྗེ་དང་། །དབྱུག་པ་གཏད་ནས་རྡོ་རྗེ་འཇིགས་བྱེད་ཅེས། །གསང་བའི་མཚན་བཏགས་མདོག་སྔོ་རོ་ལངས་ཞོན། །ལུས་ངན་མོ་ཡང་རྡོ་རྗེ་ཞགས་པ་གཏད། །རྡོ་རྗེ་འཁྱོར་མར་མཚན་གསོལ་རྡོ་རྗེ་ཡི། །རིགས་ཀྱི་རྒྱུད་སྡེ་སྐྱོང་ལ་ཕྱག་འཚལ་ལོ། །ཁྱོད་སྔོན་གཞན་འཕྲུལ་དབང་བྱེད་ཕོ་བྲང་དུ། །དཔལ་མཆོག་དང་པོའི་ཆོས་དང་ལས་རིགས་ཀྱི། །དཀྱིལ་འཁོར་ཆེན་པོར་སྔར་བཞིན་དབང་བསྐུར་ཏེ། །ཆོས་དང་ལས་རིགས་སྐྱོང་ལ་ཕྱག་འཚལ་ལོ། །དཔལ་མཆོག་རྡོ་རྗེ་སེམས་དཔའི་དཀྱིལ་འཁོར་དུ། །བཅུག་སྟེ་སྔར་བཞིན་དབང་བསྐུར་མཚན་བཏགས་ཏེ། །རྡོ་རྗེ་འཆང་རིགས་རྒྱུད་སྡེ་ཐམས་ཅད་ཀྱང་། །བསྲུང་ཞིང་སྐྱོང་བ་ཁྱོད་ལ་ཕྱག་འཚལ་ལོ། །ཁྱོད་སྔོན་གཞན་འཕྲུལ་དབང་བྱེད་ཕོ་བྲང་དུ། །ནོར་སྟེར་གནོད་སྦྱིན་མོ་ཡི་དཀྱིལ་འཁོར་དུ། །བཅུག་སྟེ་དངོས་གྲུབ་སྟེར་བར་བཀའ་བསྒོས་ཤིང་། །ནོར་གྱི་ཆར་བ་འབེབས་ལ་ཕྱག་འཚལ་ལོ། །དེ་བཞིན་གཤིན་རྗེ་གཤེད་སོགས་དཀྱིལ་འཁོར་དུ། །ཕྱོགས་སྐྱོང་བསྟན་པ་བསྲུང་བར་བཀའ་བསྒོས་ཤིང་། །སྒྲུབ་པོ་སྐྱོང་ཞིང་བར་ཆད་ཀུན་སེལ་བའི། །ཕ་རྒྱུད་བསྟན་པ་སྐྱོང་ལ་ཕྱག་འཚལ་ལོ། །ཁྱོད་ནི་རྣལ་འབྱོར་ནམ་མཁའི་དཀྱིལ་འཁོར་དུ། །རྡོ་རྗེ་འཆང་གིས་དབང་བསྐུར་བྱིན་བརླབས་ནས། །གསང་མཚན་དྲག་པོ་ཆེན་པོར་མཚན་གསོལ་ཏེ། །མ་རྒྱུད་བསྟན་པ་འཛིན་ལ་ཕྱག་འཚལ་ལོ། །དེ་བཞིན་མཁའ་འགྲོ་རྒྱ་མཚོའི་དཀྱིལ་འཁོར་སོགས། །མ་རྒྱུད་དཀྱིལ་འཁོར་ཕལ་ཆེར་དབང་བསྐུར་ཞིང་། །ཚང་ཚིང་འཁྲིགས་པའི་དུར་ཁྲོད་སྐྱོང་བར་བསྐོས། །རྣལ་འབྱོར་མ་རྒྱུད་སྐྱོང་ལ་ཕྱག་འཚལ་ལོ། །ཁྱོད་ནི་དཔལ་ལྡན་འབྲས་སྤུངས་མཆོད་རྟེན་དུ། །དཔལ་ལྡན་དུས་ཀྱི་འཁོར་ལོའི་དཀྱིལ་འཁོར་ཆེར། །དབང་བསྐུར་ཕྱོགས་སྐྱོང་བསྟན་པ་བསྲུང་བར་བསྐོས། །གཉིས་མེད་རྒྱུད་སྡེ་སྐྱོང་ལ་ཕྱག་འཚལ་ལོ། །
ཞེས་བརྗོད་ཅིང་རོལ་མོ་གསུམ་བརྡེག་གི་རྗེས་སུ་ཆེམས་བརྡུངས་དང་བཅས་རང་གི་འདོད་པའི་འཕྲིན་ལས་བཅོལ། དེ་ནས་རོལ་མོ་ཆེ་བ་གཉིས་བརྡེག་ལ།
སྲིད་ཞིའི་
་་་་་འདི་ལ་སྤྲོ་ན་མགོན་པོའི་གཏོར་འབུལ་སྐབས་བཞིན་གྱི་དབྱངས་བྱེད་ན་མགོར་རོལ་མོ་ཆེམས་བརྡུང་གི་མཇུག་ཆེ་བ་གཉིས་གྱི་རྗེས་སུ་གསུམ་བརྡེག་རིང་བ་བླངས་ལ་དེ་ནས་དབྱངས་རིང་ཐུང་རོལ་མོ་དང་བཅས་པ་མཛད། རྒྱུན་པར་ཕལ་ཆེར་ཤར་མ་མཛད་དོ།
དཔལ་འབྱོར་
མ་ཡོངས་གྲགས་བཞིན་དང་།
འགྲོ་
་་་་་འདིའི་ཚིགས་བཅད་གཉིས་ལ་སྲིད་ཞི་དཔལ་འབྱོར་མའི། ཁྱད་པར་རྣལ་འབྱོར་བདག་ཅག་སོགས་ཀྱི་གདངས་ཐུང་རོལ་མོ་དང་བཅས་པ་མཛད།
ལ་ཕན་བདེ་མ་ལུས་བསྐྱེད་པའི་རྒྱུ། །ཐུབ་བསྟན་སྐྱོན་མེད་ཡུན་རིང་གནས་པ་དང་། །དེ་འཛིན་གང་ཟག་མཆོག་རྣམས་ཆོས་འཕེལ་ཞིང་། །ཆོས་ཀྱི་བར་ཆད་མ་ལུས་ཞི་བར་ཤོག །སྐྱབས་མཆོག་རིན་ཆེན་གསུམ་གྱི་བདེན་པ་དང་། །རྒྱལ་ཆེན་འཁོར་དང་བཅས་པའི་མཐུ་སྟོབས་དང་། །ཆོས་ཉིད་རྣམ་དག་བདེན་པའི་བྱིན་རླབས་ཀྱིས། །བདག་གིས་བཅོལ་བའི་འཕྲིན་ལས་འགྲུབ་པར་ཤོག །
ཅེས་བརྗོད་ཅིང་རོལ་མོ་གསུམ་བརྡེག་ལན་ཅན་བྱས་ལ་བཞག དེ་ནས་ཚོགས་འཁོར་ཡོད་ན། ཅི་འབྱོར་ཚོགས་འཁོར་གྱི་ཡོ་བྱད་རྣམས་བཤམས་ལ་ཆུ་གཙང་གིས་བྲན་ཏེ།
ཨ་མྲྀ་ཏ
ས་བསང་།
སྭ་བྷ་ཝ
ས་སྦྱང་།
སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཚོགས་ཀྱི་ཡོ་བྱད་རྣམས་ཁ་དོག་དྲི་རོ་ནུས་པ་ཕུན་སུམ་ཚོགས་པ་ནམ་མཁའི་ཁྱོན་ཐམས་ཅད་གང་བར་གྱུར།
ཅེས་དང་།
ཨོཾ་ཨཱཿཧཱུྃ།
ལན་གསུམ་བརྗོད་པས་བྱིན་གྱིས་བརླབས་ལ། གདངས་དང་བཅས་པས།
ཚོགས་མཆོད་རོ་བརྒྱ་ལྡན་པའི་ཡིད་འཕྲོག་པ། །ལེགས་སྦྱར་འདི་ནི་རྒྱལ་ཆེན་འཁོར་བཅས་ལ། །དད་པས་ཕུལ་བས་བདག་གཞན་འགྲོ་བ་ཀུན། །དཔལ་འབྱོར་ནམ་མཁའི་མཛོད་ལ་དབང་བསྒྱུར་ཤོག །
ཅེས་བརྗོད་ཅིང་། ཕུད་བླ་མ་ཡི་དམ་ཆོས་སྐྱོང་ལ་ཕུལ། བར་ནས་དངོས་གྲུབ་ཀྱི་བསམ་པས་ལོངས་སྤྱོད། ལྷག་མ་བསྡུས་ཏེ།
ཨོཾ་
་་་་་སྐབས་འདིར་ལྷག་མ་བསྡུས་པ་ལ་ཆང་གིས་བྲན་ལ་ཕྱིར་དོར་བ་དང་མཉམ་དུ་རོལ་མོ་ཆེམས་བརྡུངས་དཀར་དུང་སོགས་མེད་པ་ཡུན་ཇི་ལྟར་རིང་བ་བྱས་ལ། དེ་ནས་རོལ་མོ་ཆེ་བ་གཉིས་བརྡེག་ལ་བཞག་གོ །ལྷག་མ་འདི་བཞིན་བྱ་བར་ཡི་གེ་རྙིང་མ་འགའ་ཞིག་ལས་འབྱུང་བ་བཞིན་འདིར་ཡང་བཀོད་པ་ཡིན་མོད་ཀྱི་རང་ལུགས་ཀྱི་ལག་ལེན་ལ་རྣམ་སྲས་ཀྱི་སྐབས་འདིར་ལྷག་མའི་ཆོ་ག་འདི་བཞིན་མི་བྱ་སྟེ། བདག་གི་བླ་མ་མཁན་ཆེན་ཐམས་ཅད་མཁྱེན་པའི་གསུང་ལས། ནོར་ལྷ་སྒོ་བསྡམ་བྱ་བ་ཡིན་པས་གཏོར་མའི་ལྷ་ལ་གཤེགས་གསོལ་མི་བྱེད། གནོད་སྦྱིན་ཞལ་དྲོའི་ཚོགས་འཁོར་ལ་ཚོགས་ལྷག་མི་བསྡུད་པ་ཕྱག་ལེན་ཡིན་ནོ། །ཞེས་གསུངས་པའི་དགོངས་པའོ། །
ཨུ་ཙི་ཊ་བ་ལིཾ་ཏ་བྷཀྵ་ཡེ་སྭཱཧཱ། ལྷག་མ་ལ་དབང་བའི་འབྱུང་པོ་ཐམས་ཅད་ཚིམ་པར་གྱུར་ཅིག
ཅེས་བརྗོད་པས་ལྷག་མ་བསྔོས་ལ་རོལ་མོ་དང་བཅས་པ་ཕྱིར་གཏོང་ངོ་། །གང་ལྟར་ཡང་ཆོ་ག་རྫོགས་ནས་རྡོ་རྗེ་སེམས་དཔའི་ཡི་གེ་བརྒྱ་པ་ལན་གསུམ་གྱིས་ལྷག་ཆད་ཁ་བསྐངས།
མ་འབྱོར་བ་དང་
སོགས་ཏེ་ཞེས་སོགས་ཀྱིས་ནོངས་པ་བཟོད་པར་གསོལ། རྟེན་ཡོད་པ་རྣམས་ལ་བརྟན་བཞུགས་བྱས་ལ།
རང་ཕྱག་ན་རྡོ་རྗེར་གསལ་བའི་དཔྲལ་བར་ཨོཾ། མགྲིན་པར་ཨཱཿ ཐུགས་ཁར་ཧཱུྃ། དགེ་བ་འདི་ཡི་མྱུར་དུ་བདག །གནས་སྲུང་ཆེན་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །
ཅེས་དང་།
དགེ་བ་འདི་ཡིས་ནམ་མཁའི་མཐའ་ཀླས་པའི། །
ཞེས་སོགས་ཡོངས་གྲགས་བཞིན་བརྗོད་པས་དགེ་བ་བསྔོ་ཞིང་། བླ་མ་ཡི་དམ་ཆོས་སྐྱོང་ནོར་ལྷའི་བཀྲ་ཤིས་གང་འོས་ཀྱི་མཐར་རོལ་མོའི་སྒྲ་རྒྱ་ཆེར་བྱ་ཞིང་། དགའ་སྟོན་རྒྱ་ཆེན་པོ་ལ་རོལ་ལོ། །དེ་དག་ནི་ཆོ་ག་རྒྱས་པའི་ཕྱོགས་ཏེ། དེ་ལས་ཅུང་ཟད་བསྡུ་ན། མཆོད་པ་བྱིན་རླབས། བདག་བསྐྱེད་ཕྱག་རྡོར་བསྒོམ་པ། མདུན་བསྐྱེད་བསྐྱེད་བསྟིམ། མཆོད་འབུལ། ཡན་ལག་བདུན་པ་བྱ་བ། བཟླས་པ། གཏོར་འབུལ། བསྟོད་ཅིང་འཕྲིན་ལས་བཅོལ་བ། བསྟོད་ཆེན་ནས་འབྱུང་བའི་བཤགས་པ་མཆོད་འབུལ། ཞི་དྲག་གི་འཕྲིན་ལས་བསྐུལ་བ་རྣམས་སྔར་བཞིན་བྱས་ལ། བསྟོད་ཆེན་གྱི་གནས་བསྟོད་དང་། གཙོ་བོའི་ཐུགས་ལ་བསྟོད་པ་ཡན་ཆད། སྲས་དང་འཁོར་ལ་བསྟོད་པ་སྔར་བཞིན་དང་། ཉན་ཐོས་དང་བྱང་ཆུབ་སེམས་དཔའི་ཚུལ་དང་། རྒྱུད་སྡེ་འཛིན་པའི་སྒོ་ནས་བསྟོད་པ་རྣམས་ཀྱི་དབུ་ནས་ཤླཽ་ཀ་རེ་རེ་རྣམས་བྱ་ཞིང་། དེ་ནས་སྲིད་ཞིའི་དཔལ་འབྱོར་མ་ནས་རྗེས་ཆོག་བཀྲ་ཤིས་ཀྱི་བར་སྔར་བཤད་པ་བཞིན་བྱའོ། །དེ་ལས་ཀྱང་བསྡུ་ན། བདག་བསྐྱེད་ནས་གཏོར་འབུལ་མན་སྔར་བཞིན་བྱས་ལ།
རིན་ཆེན་ཕོ་བྲང་དམ་པ་ནས། །
ཞེས་སོགས་ཀྱི་བསྟོད་པ་དང་།
ཧཱུྃ་བྱང་ཕྱོགས་སྐྱོང་བའི་རྒྱལ་པོ་རྣམ་ཐོས་སྲས། །
ཞེས་སོགས་ཀྱི་འཕྲིན་ལས་བཅོལ་བ་གཉིས་བཞག་ལ། བསྟོད་ཆེན་གྱི་བཤགས་ལེ། མཆོད་ལེ། ཞི་དྲག་གི་འཕྲིན་ལས་བསྐུལ་བ་རྣམས་སྔར་བཞིན་བྱས་ལ། དེ་ནས་གོང་དུ་བཞག་པའི་བསྟོད་པ་དང་འཕྲིན་ལས་བཅོལ་བ་གཉིས་སྐབས་འདིར་བྱས་ལ། དེ་ནས་སྲིད་ཞིའི་དཔལ་འབྱོར་མ་མན་ཆད་སྔར་བཞིན་བྱས་པས་དོན་ཚང་བ་ཉིད་དོ། །
དེ་ལྟར་ངལ་གསོས་དགེ་བ་སྟོབས་པོ་ཆེ། །མཉེས་པར་བྱེད་པའི་མཆོད་པའི་ཆོ་ག་འདི། །ཤཱཀྱའི་དགེ་བསྙེན་སྔགས་འཆང་ས་སྐྱ་པ། །ངག་དབང་ཀུན་དགའ་བསོད་ནམས་ཞེས་བྱས་སྦྱར། །ལེགས་བྱས་འདི་ཡིས་བདག་གཞན་འགྲོ་ཀུན་གྱིས། །སྒྲིབ་ཀུན་བྱང་ནས་འདི་དང་ཕྱི་མའི་དོན། །ཡིད་ལ་རེ་བ་ཇི་བཞིན་ཀུན་འགྲུབ་སྟེ། །སྲིད་མཐར་བསྟན་འགྲོའི་དོན་མང་འགྲུབ་པར་ཤོག །བདག་ཅག་སོ་སྐྱེ་རང་སྟོབས་མཐུ་བྲལ་ཡང་། །རྒྱལ་ཆེན་འཁོར་བཅས་མཐུ་སྟོབས་རྫུ་འཕྲུལ་གྱིས། །རྣལ་འབྱོར་དཔོན་སློབ་ཚེ་རིང་དབང་པོ་གསལ། །ཕྱི་མ་ལྷན་ཅིག་བདེ་བ་ཅན་བགྲོད་མཛོད། །ཅེས་རྒྱལ་ཆེན་རྣམ་ཐོས་སྲས་ཀྱི་མཆོད་པའི་ཆོ་ག་འདི་ཡང་། སྔགས་འཆང་ཆོས་ཀྱི་རྒྱལ་པོའི་ཐུགས་སྲས་རྒྱལ་ཚབ་དམ་པ་རིགས་ལྡན་འཇམ་པའི་དབྱངས་དབང་པོའི་མཚན་ཅན་སྐུ་མཆེད་དང་། རྒྱལ་བ་མུས་པ་ཆེན་པོ་སངས་རྒྱས་རྒྱལ་མཚན་རྣམས་ཀྱི་ཞབས་ལ་ཡན་ལག་མཆོག་གིས་རེག་པ་ས་སྐྱ་པ་ཆོས་མེད་སྙོམས་ལས་མཁན་སྔགས་འཆང་ངག་དབང་ཀུན་དགའ་བསོད་ནམས་ཀྱིས། མཁན་ཆེན་ཐམས་ཅད་མཁྱེན་པ་ངག་དབང་ཆོས་ཀྱི་གྲགས་པའི་དྲུང་དུ་རྒྱལ་པོ་ཆེན་པོ་རྣམ་ཐོས་སྲས་རིགས་མི་འདྲ་བ་ལྔ་ཕྲག་གསུམ་གྱི་རྗེས་གནང་དང་། དེའི་རྒྱུད་དང་། མན་ངག་གི་ཚོགས་རྒྱ་བོད་ཀྱི་ཡི་གེ་ཚད་ལྡན་པོ་ཏི་གཅིག་ཙམ་དུ་ལོངས་པའི་ལུང་དང་ཞལ་ཤེས་དུ་མ་ཕྱག་ཁྲིད་དང་བཅས་བཀའ་དྲིན་ནོས་པ་ལ་བརྟེན། དཔལ་ས་སྐྱའི་བཞི་ཐོག་བླ་བྲང་གི་ཕུན་ཚོགས་ཡོངས་འདུའི་གཉེར་ཁང་ཆེན་མོའི་བྱ་འདབས་སུ་རྣམ་ཐོས་སྲས་ཀྱི་ལྷ་ཁང་ལྕང་ལོ་ཅན་ཞེས་བྱ་བ་གསར་དུ་བཅས་པ་དེར་ལོ་སྟར་གྱི་གཏོར་གཞི་འཛུགས་པའི་སླད་དུ། རིགས་ཀྱི་བུ་ངག་དབང་བསོད་ནམས་དབང་ཕྱུག་ལ་སོགས་པ་རང་དང་སྐལ་བ་མཉམ་པའི་སློབ་མའི་ཚོགས་རྣམས་ལ་ཕན་པར་བསམས་ནས། འདི་སྐོར་གྱི་ཡིག་ཆ་བླ་མ་གོང་མ་རྣམས་ཀྱིས་མཛད་པའི་གསུང་རབ་ཚད་ལྡན་དུ་མ་ནས་བཏུས་ཏེ། ཉི་མ་ཞེས་པ་ཆུ་མོ་ལུག་གི་ལོ་ཆོ་འཕྲུལ་གྱི་ཟླ་བ་ཕྱི་མའི་དམར་ཆ་རྒྱལ་བ་གཉིས་པའི་ཚེས་ལ་བཞི་ཐོག་བླ་བྲང་གི་བཀྲ་ཤིས་བརྩེགས་པར་སྦྱར་བའི་ཡི་གེ་པ་ནི་གསོ་བ་རིག་པ་དང་། ཡི་གེའི་འདུ་བྱེད་ལ་མཁས་པའི་ཕུལ་དུ་ཕྱིན་པ་གདོང་དགའ་བ་བསམ་པ་དོན་ཆེན་གྱིས་བགྱིས་སོ། །འདི་བགྱིས་དགེ་བས་རྒྱལ་ཆེན་འཁོར་བཅས་ཀྱིས། བདག་ཅག་དཔོན་སློབ་དུས་འདིར་ཚེ་རིང་ནད་མེད་དབང་པོ་རབ་ཏུ་གསལ་བ་སོགས་ཀྱི་དངོས་གྲུབ་སྩོལ་བ་དང་། ཕྱི་མ་འབྲལ་མེད་ལྷན་ཅིག་བདེ་བ་ཅན་དུ་ཐོགས་མེད་སྐྱེ་བར་གྱུར་ཅིག །ཀ་ལྱཱ་ན་ཝརྡྷནྟུ། སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
རྒྱལ་ཆེན་རྣམ་ཐོས་སྲས་འཁོར་དང་བཅས་པ་མཆོད་པའི་ཆོ་ག།